
	Παρουσίαση του βιβλίου
της Έλεν-Έλλης Γκιάλη
ΑΣΑΛΕΥΤΕΣ ΜΝΗΜΕΣ

των Εκδόσεων Κέδρος
στο Σπίτι της Κύπρου

Την Τρίτη 15 Μαρτίου 2016 και ώρα 20:00  το Σπίτι της Κύπρου, Ξενοφώντος 2Α, Σύνταγμα,  φιλοξενεί τις Εκδόσεις Κέδρος για την παρουσίαση του βιβλίου Ασάλευτες μνήμες της Έλεν-Έλλης Γκιάλη.
Για το βιβλίο θα μιλήσουν οι φιλόλογοι-συγγραφείς Μάριος Μιχαηλίδης,  Νικήτας Παρίσης και Δημήτρης Χριστόπουλος.
Αποσπάσματα από το βιβλίο θα διαβάσουν οι ηθοποιοί Τέλης Ζώτος και Ράνια Παπαδοπούλου.

Ένα νοσταλγικό ταξίδι στην Αλεξάνδρεια των τελών του 19ου  και των αρχών του 20ου  αιώνα. Η πόλη με την ακμαία ελληνική παροικία και τη σπουδαία πολιτιστική παράδοση αποτελεί το σκηνικό στο οποίο οι ήρωες του βιβλίου βιώνουν τις ματαιώσεις τους, αμφισβητούν, τολμούν, ερωτεύονται.  Το βιβλίο αποτελεί συνέχεια του βιβλίου «Στην Αλεξάνδρεια ζάχαρη και στο Μισίρι ρύζι»,  που αγαπήθηκε από το κοινό και τους κριτικούς.

Η Έλεν-Έλλη Γκιάλη γεννήθηκε στην Αλεξάνδρεια, όπου και αποφοίτησε από τα Αβερώφεια Εκπαιδευτήρια Αλεξανδρείας.  Με τον ξεριζωμό των Ελλήνων, έφυγε για σπουδές στο Παρίσι. Ο πολιτισμός και η διαχείριση χορηγικών προγραμμάτων ήταν το αντικείμενο με το οποίο ξεκίνησε την επαγγελματική της πορεία, μέσα από μεγάλες εταιρίες, στην Ελλάδα και στο εξωτερικό. Συνέχισε να συνεργάζεται με πολιτιστικούς φορείς στη Γαλλία και σε άλλες ευρωπαϊκές χώρες.  Στην Ελλάδα ασχολήθηκε, μέσω των δήμων και άλλων οργανισμών, με θέματα που αφορούν στον πολιτισμό, με φεστιβάλ κλασικής μουσικής και άλλες σχετικές δραστηριότητες. Από τις εκδόσεις Κέδρος κυκλοφορεί το βιβλίο της Στην Αλεξάνδρεια ζάχαρη και στο Μισίρι ρύζι (2011).

